**4.2. IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA ZA PRVO POLUGODIŠTE 2023. GODINE**

Hrvatski sabor je sukladno članku 47. Zakona o izvršavanju Državnog proračuna Republike Hrvatske za 2023. godinu (Narodne novine, broj 145/2022, 63/2023) ovlastio Ministarstvo financija Republike Hrvatske, da se u ime Republike Hrvatske može zadužiti na domaćem i inozemnom tržištu novca i kapitala do ukupnog iznosa od 5.906.828.484,00 eura.

1. ***Obveznice uz plasman na domaćem tržištu kapitala***

Republika Hrvatska zastupana po Ministarstvu financija je 6. ožujka 2023. godine donijela odluku o izdanju obveznica uz plasman na domaćem tržištu kapitala u iznosu 1,85 milijarde eura. Obveznice su izdane po cijeni 100,00% nominalnog iznosa uz nepromjenjivi kamatni kupon od 3,65%godišnje. Kamatni kupon isplaćivat će se godišnje. Datum izdanja, odnosno uvrštenja obveznica u usluge depozitorija, poravnanja i namire Središnjeg klirinškog depozitarnog društva d.d. je 8. ožujka 2023., a dospijeće obveznica je 8. ožujka 2025. godine. Sredstva prikupljena ovim izdanjem upotrijebljena su primarno za otplatu međunarodnih obveznica iznosa 1,5 milijarde dolara (swap), dospijeća 4. travnja 2023. te za financiranje općih potreba državnog proračuna.

*Tablica 1. Pregled aktivnih domaćih obveznica Republike Hrvatske, 30. lipnja 2023.*



*\* izdanje u kunama*

*Izvor: Ministarstvo financija*

U tablici 1. dan je prikaz aktivnih obveznica na dan 30. lipnja 2023. godine izdanih na domaćem tržištu kapitala. Uz svaku pojedinačnu seriju obveznice naznačen je datum izdanja, valuta i iznos izdanja te godišnja kuponska kamatna stopa i datum dospijeća otplate izdanja.

1. ***Euroobveznice na međunarodnom tržištu***

Republika Hrvatska je u lipnju uspješno realizirala izdanje euroobveznice na međunarodnom financijskom tržištu u iznosu 1,5 milijardi eura. Obveznice su izdane po cijeni od 99,560% nominalnog iznosa uz nepromjenjivi kamatni kupon od 4,000%godišnje, što čini prinos do dospijeća od 4,047%. Kamatni kupon isplaćivat će se jednom godišnje. Obveznice su uplaćene 14. lipnja 2023., a datum dospijeća obveznica je 14. lipnja 2035.

Sredstva prikupljena ovim izdanjem iskoristila su se za financiranje općih potreba državnog proračuna.

U tablici 2. dan je prikaz aktivnih obveznica na dan 30. lipnja 2023. izdanih na međunarodnom tržištu s naznačenim datumom izdanja, valutom i iznosom izdanja te godišnjom kuponskom kamatom i datumom dospijeća otplate izdanja. Zbog potrebe otklanjanja valutnog rizika izdane su jedne valutne swap transakcije dolarskih obveznica, čime se izdane dolarske obveznice i pripadajuće kamate po unaprijed fiksiranom omjeru USD/EUR prebacuju u eurske obveze.

*Tablica 2. Pregled aktivnih međunarodnih obveznica Republike Hrvatske, 30. lipnja 2023.*



*Izvor: Ministarstvo financija*

1. ***Zaduživanje na domaćem tržištu putem dugoročnih kredita***

* Kredit u iznosu od 240.000.000,00 eura

Radi izvršenja izdataka utvrđenih Zakonom o izvršavanju Državnog proračuna, Republika Hrvatska se u siječnju zadužila na domaćem financijskom tržištu u iznosu 240 milijuna eura. Kamatna stopa je nepromjenjiva i iznosi 3,152% godišnje. Glavnica će se otplaćivati u osam jednakih polugodišnjih rata od kojih prva dospijeva na naplatu 30. lipnja 2023., a zadnja 31. prosinca 2026. godine.

* Kredit u iznosu od 100.000.000,00 eura

Republika Hrvatska se u siječnju zadužila na domaćem financijskom tržištu u iznosu 100 milijuna eura. Kamatna stopa je promjenjiva, jednaka zbroju šestomjesečnog EURIBOR-a i marže u iznosu od 0,13% godišnje. Glavnica će se otplaćivati u osam jednakih polugodišnjih rata od kojih prva dospijeva na naplatu u roku od 6 mjeseci od dana korištenja kredita.

* Kredit u iznosu od 300.000.000,00 eura

U siječnju se Republika Hrvatska zadužila na domaćem financijskom tržištu u iznosu 300 milijuna eura. Kamatna stopa je fiksna, 3,234% godišnje, uz polugodišnji obračun i plaćanje. Glavnica će se otplaćivati u jednakim polugodišnjim ratama od kojih prva dospijeva na naplatu 31. srpnja 2023, a posljednja 31. siječnja 2028. godine.

1. ***Preuzete obveze***

U prvoj polovici 2023. godine nije bilo preuzetih obveza.

1. ***Zaduživanje putem izdavanja trezorskih zapisa***

Ministarstvo financija provodi aukcije trezorskih zapisa u skladu s *Pravilima i uvjetima aukcija trezorskih zapisa*, koristeći se elektroničkim aukcijskim sustavom Bloomberg (BAS).

U prvoj polovici 2023. godine održano je 6 aukcija trezorskih zapisa na kojima je bilo ukupno 14 izdanja, od čega 3 izdanja s rokom dospijeća od 91 dan, 5 izdanja s rokom dospijeća od 182 dana i 6 izdanja s rokom dospijeća od 364 dana.

Struktura i iznos upisanih trezorskih zapisa, u nominalnom iznosu, na dan 30. lipnja 2023. prikazani su u tablici 3.

*Tablica 3. Struktura trezorskih zapisa u nominalnom iznosu, 30. lipnja 2023.*




*Izvor: Ministarstvo financija*

Kamatne stope na trezorske zapise potkraj lipnja 2023. godine s rokom dospijeća od 364 dana iznosile su 3,5%, s rokom dospijeća od 182 dana iznosile su 3,2%, dok su s rokom dospijeća od 91 dan bile 2,0%.

U 2023. godini, do kraja lipnja, na aukcijama trezorskih zapisa izdano je ukupno 1,697 milijardi eura u diskontiranom iznosu. Istodobno je iskupljeno 2,285 milijardi eura u diskontiranom iznosu. Stanje ukupno upisanih trezorskih zapisa u nominalnom iznosu smanjilo se sa 2,699 milijardi eura koliko je iznosilo potkraj 2022. godine na 2,159 milijardi eura, koliko je iznosilo potkraj lipnja 2023. godine. U tablici 4. prikazani su primici i izdaci po svakoj aukciji trezorskih zapisa tijekom prvih šest mjeseci 2023. godine.

*Tablica 4. Primici i izdaci po trezorskim zapisima do 30. lipnja 2023.*



*Izvor: Ministarstvo financija*

1. ***Zaduživanje putem kratkoročnih kredita***

U prvoj polovici 2023. godine nije bilo potrebe za zaduživanjem putem kratkoročnih kredita.

1. ***Zaduživanje kod međunarodnih financijskih institucija***

U prvoj polovici 2023. godine zajmovi međunarodnih financijskih institucija koje je ugovorila izravno Republika Hrvatska i otplaćuje se isključivo na teret državnog proračuna Republike Hrvatske:

1. zajam Međunarodne banke za obnovu i razvoj (IBRD) br. 95580-HR (106 milijuna eura), za Projekt "Digitalne, inovativne i zelene tehnologije"; korisnik: Ministarstvo znanosti i obrazovanja; prvi obrok glavnice dospijeva na naplatu 15.11.2028., a posljednji 15.11.2037.; zajam je ugovoren uz promjenjivu kamatnu stopu (6 mjesečni EURIBOR + varijabilna kamatna marža). Ugovor o zajmu potpisan je 28.06.2023., međutim, isti još nije na snazi (rok je 26.10.2023.)

1. ***Zaduživanja proračunskih korisnika državnog proračuna***

U prvoj polovici 2023. godine proračunski korisnici državnog proračuna nisu ugovorili ili preuzeli dugoročne kredite i zajmove.