**OBRAZLOŽENJE IZVRŠENJA FINANCIJSKOG PLANA HRVATSKIH AUTOCESTA ZA PRVO POLUGODIŠTE 2023. GODINE**

**UVOD**

Trgovačko društvo Hrvatske autoceste d.o.o. upravlja autocestama, gradi ih, rekonstruira i održava, osim onih autocesta kojima upravlja koncesionar prema odredbama Zakona o cestama. Hrvatske autoceste d.o.o. su u 100%-tnom vlasništvu Republike Hrvatske koja svoja prava u Skupštini Društva ostvaruje putem Vlade Republike Hrvatske.

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2022.** | **REBALANS 2023.** | **OSTVARENJE 1.-6. 2023.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 204.097.384 | 492.069.120 | 220.908.480 | 108,2 | 44,9 |
| 7 PRIHODI OD PRODAJE NEFINANCIJSKE IMOVINE | 0 | 0 | 0 |  |  |
| **UKUPNI PRIHODI** | **204.097.384** | **492.069.120** | **220.908.480** | **108,2** | **44,9** |

U prvom polugodištu 2023. godine Hrvatske autoceste d.o.o. ostvarile su prihode u visini od 220.908.480 eura što čini 44,89% ukupno planiranih prihoda za tekuću godinu. Ostvarene Kapitalne pomoći proračunu iz drugih proračuna i izvanproračunskim korisnicima odnose se na kapitalne pomoći iz proračuna – naknadu od trošarina na energente koja se uplaćuje iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira građenje, održavanje i povrat kredita, sukladno čl. 94. Zakona o cestama. Naknada se uplaćuje po litri naplaćene trošarine na energente u iznosu od 0,03 eura, najviše do iznosa koji je za te namjene osiguran u državnom proračunu za proračunsku godinu, a u promatranom razdoblju ostvarena je iznosu od 37.603.943 eura. Kapitalne pomoći temeljem prijenosa EU sredstava, ostvarene u iznosu od 15.803.794 eura, odnose se na realizaciju projekta sanacije kolničke konstrukcije na autocesti A3 Bregana – Zagreb – Lipovac od posljedica potresa.

U ukupnim ostvarenim prihodima poslovanja Hrvatskih autocesta d.o.o. najveći dio odnosi se na prihod od naplate cestarine, ostvaren u iznosu od 156.032.142 eura, što je 11,18% više nego u istom razdoblju prethodne godine.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2022.** | **REBALANS 2023.** | **IZVRŠENJE 1.-6. 2023.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 79.299.949 | 200.656.266 | 105.759.981 | 133,4 | 52,7 |
| 4 RASHODI ZA NABAVU NEFINANCIJSKE IMOVINE | 40.426.938 | 145.338.304 | 70.789.600 | 175,1 | 48,7 |
| **UKUPNI RASHODI** | **119.726.886** | **345.994.570** | **176.549.581** | **147,5** | **51,0** |

U prvom polugodištu 2023. godine Hrvatske autoceste d.o.o. ostvarile su ukupne rashode u visini od 176.549.581 euro što čini 51,03% planiranih rashoda za tekuću godinu. Rashodi poslovanja u iznosu od 105.759.981 euro na razini su očekivanih, a odnose se na rashode za zaposlene, materijalne rashode za redovno održavanje autoceste i poslovanje te na financijske rashode, najvećim dijelom za kamate po primljenim kreditima.

Rashodi za nabavu nefinancijske imovine ostvareni su u iznosu od 70.789.600 eura, 48,71% od planiranih za tekuću godinu, a od ukupnih ostvarenih rashoda za nabavu nefinancijske imovine na Program građenja i izvanrednog održavanja autocesta odnosi se 68.730.040 eura. Rashodi za nabavu proizvedene dugotrajne imovine (građenje autocesta) uključuju nastavak aktivnosti na dovršetku izgradnje autoceste A5 Granica Republike Mađarske – Beli Manastir – Osijek – Svilaj, a to je opremanje dionice Beli Manastir – Halasica dok je za dionicu od granice Republike Mađarske do Belog Manastira odabran izvođač radova, a početak radova planiran je za drugu polovinu godine. Građevinski radovi nastavljaju se i na izgradnji autoceste A7 Rupa – Rijeka – Žuta Lokva, sektor Križišće – Žuta Lokva, dionica od km 17+500,00 do km 25+144,55 te autoceste A11 Zagreb – Sisak, dionica Lekenik – Sisak čiji je završetak planiran u 2024. godini. Osim izgradnje trase autoceste u tijeku je izgradnja čvora Trinajstići na autocesti A7 te čvorova Šibenik-Podi i Dugopolje (dogradnja čvora) na autocesti A1 Zagreb – Split – Dubrovnik. Za izgradnju autoceste A1, sektor Metković – Dubrovnik izrađuje se idejni projekt, procjena utjecaja zahvata na okoliš i studija opravdanosti.

U cilju produljena vijeka trajanja imovine te poboljšanja kvalitete i sigurnosti cestovnog prometa kontinuirano se izvode radovi izvanrednog održavanja (Rashodi za dodatna ulaganja na nefinancijskoj imovini) koji obuhvaćaju obnovu i rekonstrukciju kolničke konstrukcije i objekata, sanaciju odvodnje, prometne opreme i signalizacije, aktivnosti na uvođenju inteligentnih transportnih sustava u centre za održavanje i kontrolu prometa kroz implementaciju projekta Crocodile 2 Croatia i projekta Crocodile 3 Croatia. Radi sanacija posljedica potresa iz 2020. godine izvršena je sanacija kolnika na autocesti A3 Bregana – Zagreb – Lipovac u duljini od 25,5 kilometara, a dio financijskih sredstava osiguran je iz Fonda solidarnost Europske unije.

Isto tako, u okviru izvanrednog održavanja su i sve aktivnosti koje se provode vezano uz sigurnost prometa na cestama kroz više projekata (sanacije potencijalno opasnih mjesta, zamjena promjenjive prometne signalizacije, aktivnosti vezane za rekonstrukciju sustava video nadzora i video detekcije i drugo).

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **REBALANS 2023.** | **OSTVARENJE/ IZVRŠENJE 1.-6. 2023.** | **INDEKS** |
| 1 | 2 | 3 | 4=3/2 |
| UKUPNI PRIHODI | 492.069.120 | 220.908.480 | 44,9 |
| UKUPNI RASHODI | 345.994.570 | 176.549.581 | 51,0 |
| **RAZLIKA - VIŠAK/MANJAK** | **146.074.550** | **44.358.898** | **30,4** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **REBALANS 2023.** | **OSTVARENJE/ IZVRŠENJE 1.-6. 2023.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 37.560.555 | 8.718.000 | 23,2 |
| 5 IZDACI ZA FINANCIJSKU IMOVINU I OTPLATE ZAJMOVA | 224.616.671 | 117.638.851 | 52,4 |
| **RAZLIKA PRIMITAKA I IZDATAKA** | **-187.056.116** | **-108.920.851** | **58,2** |
| PRIJENOS SREDSTAVA IZ PRETHODNE GODINE | 141.068.461 | 141.068.461 | 100,0 |
| PRIJENOS SREDSTAVA U SLJEDEĆE RAZDOBLJE | -100.086.895 | -76.506.508 | 76,4 |
| NETO FINANCIRANJE | -146.074.550 | -44.358.898 | 30,4 |
| **VIŠAK/MANJAK + NETO FINANCIRANJE** | **0** | **0** |  |

Ostvareni prihodi i rashodi poslovanja u prvom polugodištu 2023. godine rezultiraju viškom u iznosu od 44.358.898 eura.

Izdaci za financijsku imovinu i otplate zajmova ostvareni su u iznosu od 117.638.851 euro, od čega se 116.940.986 eura odnosi na izdatke za otplate glavnica. Primici od zaduživanja ostvareni su u iznosu od 8.718.000 eura. Otplate glavnica (kreditnih obveza) izvršavane su pravovremeno, sukladno otplatnim planovima, a primici od zaduživanja realizirani su sukcesivno, prema dinamici građevinskih radova na izgradnji autoceste A5 i autoceste A7.

Nakon podmirenja dospjelih obaveza proizašlih iz poslovnih, investicijskih i financijskih aktivnosti Društva, stanje novca u banci i blagajni na kraju 2022. godine iznosi 141.068.461 euro. Raspoloživi novac iskoristit će se za nastavak investicijskog ciklusa u svrhu provođenja strategije razvitka javnih cesta te za podmirenje kreditnih obveza Društva.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

Društvo Hrvatske autoceste d.o.o. u razdoblju od siječnja do lipnja 2023. godine nije ugovorilo novo kreditno zaduženje.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

Društvo Hrvatske autoceste d.o.o. u razdoblju od siječnja do lipnja 2023. godine nije izdalo jamstva niti izvršilo plaćanja po protestiranim jamstvima.